Rü najexma ga wüxi ga jatü ga Arimatéacü̱̃ã̱x ga Juchegu ãẽ́gacü.
Rü nüma rü ta Ngechuchuaxü̃́ najaxõ,
notürü cúãcü najaxõ jerü natanüxü̃ ga Judéugüarü ãẽ̱xgacügüxü̃ namuü̃.
Rü guma nixĩ ga Piratuna jac̱acü na najauxãxü̃ca̱x ga Ngechuchuxü̃ne.
Rü Piratu rü:
—Ngü̃,
—nhanagürü.
Rü jexguma ga Juche rü jéma naxũ ga curuchawa íjapotaxü̃wa,
rü curuchawa najajaxu ga naxü̃ne ga Ngechuchu.
Rü jéma nangu ga Nicudému ga ü̃paacü chütacü Ngechuchuxü̃tagu naxũãnecü.
Rü jéma nanange ga 30 quiru naguxü̃ ga pumara ga paacaxüchixü̃ na Ngechuchuxü̃ namaã nachaxünegüxü̃ca̱x.
Rü jemaãcü ga Juche rü Nicudému rü curuchawa nanajauxgü ga naxü̃ne ga Ngechuchu.
Rü naxchiru ga marü pumaracharaxü̃maã najanáĩxpüxü̃gü.
Jerü jema nixĩ ga tocüma ga toma ga Judéugü ga jexguma wüxi ga jueta tüxü̃ itata̱xgügu.
Rü jema nachica ga Ngechuchu curuchawa íipotaxü̃wa najexma ga wüxi ga nanetünecü.
Rü jema nanetünecüwa najexma ga wüxi ga naxmaxü̃ ga jexwacaxü̃xü̃ ga taguma texéxü̃ nagu nata̱xgüxü̃.
Rü jema naxmaxü̃gu najaxücuchigü ga Ngechuchuxü̃ne jerü nangaicama,
rü paxa tá ningune ga ngü̃xchigaarü ngunexü̃ca̱x.
Rü jüxüarü pa̱xmamaxü̃chi ga taũta meã jangóonegu,
rü María ga Magadácü̱̃ã̱x rü Ngechuchuxü̃ íjaxücuchigüxü̃wa ixũ.
Rü nüxü̃ idau ga guma nuta ga Ngechuchumaxü̃ namaã rüngũxtaü̃cü,
rü marü na ínaxügachixü̃.
Rü jexgumatama iinhaãchi,
rü jema chama rü Chimáũ ga Pedrumaã ítajexmagüxü̃wa inha.
Rü ngĩgürügü toxü̃:
—Rü marü nanajauxgü ja Cori ja Ngechuchu i naxmaxü̃wa.
Rü tama nüxü̃ tacua̱x na ngexta na naxügüãxü̃ —ngĩgürügü.
Rü jexguma ga chama rü Pedru rü Ngechuchuxü̃ íjaxücuchigüxü̃wa taxĩ.
Rü wüxigu itaxü̃ãchi ga tomax,
notürü ga chama rü poraãcü Pedruarü jexera ichanhaãchi.
Rü chaxira Ngechuchuxü̃ íjaxücuchixü̃wa changu.
Rü ichajarümaxãchi na nagu chidacuchixü̃ca̱x.
Rü nüxü̃ chadau ga naxchiru ga namaã janáĩxpüxü̃güãxü̃ ga jexma na naxüxü̃.
Notürü tama aixepegu chaxücu.
Rü chaweama ínangu ga Chimáũ ga Pedru.
Rü nüma rü jema naxmaxü̃gu naxücu.
Rü nüma rü ta nüxü̃ nadau ga jema naxchiru ga namaã janáĩxpüxü̃chiréxü̃.
Rü nüxü̃ nadau ta ga naxchiru ga namaã jana̱ĩ̱xẽrugüãxü̃ ga meãma dixcumüxü̃ ga noxrüguma üxü̃.
Rü tama wüxigu namaã nanu ga jema naxchiru ga namaã janáĩxpüxü̃güãxü̃.
Rü jexguma ga chama ga chaxiraxüchi jéma na changuxü̃,
rü chama rü ta chixücu.
Rü nüxü̃ chadau ga guxü̃ma,
rü chajaxõ ga Ngechuchu rü marü wena na namaxü̃xü̃.
Jerü noxri rü tama nüxü̃ tacua̱xgüéga ga jema Tupanaãrü ore ga ümatüxü̃ ga nhaxü̃:
“Cristu rü tá wena namaxü̃”,
nhaxü̃.
Rü jexguma ga toma rü tochiü̃ca̱x tawoegu.
Notürü ga María rü jexma irüxã̱ũ̱x naxü̃tagu ga Ngechuchumaxü̃.
Rü jéma ixaxu.
Rü naxauxãcüma ijarüm̱axãchi,
rü nagu ijadacuchi ga naxmaxü̃.
Rü nüxü̃ idau ga taxre ga dauxü̃cü̱̃ã̱x ga Tupanaãrü orearü ngeruü̃gü ga icómüchiruxü̃.
Rü Ngechuchuxü̃ne ixüchiréxü̃wa narütogü,
rü wüxi ga Ngechuchueru ixüxü̃waama rü to ga nacütawaama.
Rü jema dauxü̃cü̱̃ã̱x ga duü̃xü̃gü rü ngĩxna nacagüe,
rü nhanagürügü:
—Pa Ngecüx,
¿ṯacüca̱x cuxaxu?
—nhanagürügü.
Rü ngĩma rü inangãxü̃,
rü ngĩgürügü:
—Chaxaxu erü najangegü i naxü̃ne ja chorü Cori,
rü tama nüxü̃ chacua̱x na ngexta naxügüãxü̃ —ngĩgürügü.
Rü jexgumatama jema ngĩxgu,
rü ngĩgüweama idau.
Rü nüxü̃ idau ga Ngechuchu ga ngĩxü̃tawa na najexmaxü̃.
Notürü tama nüxü̃ icua̱x ga Ngechuchu na jiĩxü̃ ga guma.
Rü jexguma ga Ngechuchu rü ngĩxna naca,
rü nhanagürü:
—Pa Ngecüx,
¿ṯacüca̱x cuxaxu?
¿Rü texéca̱x nixĩ i cudauxü̃?
—nhanagürü.
Rü ngĩma nüxü̃ nacua̱xgu rü jema nixĩ ga jema nanetünecüarü daruü̃.
Rü jemaca̱x ngĩgürügü nüxü̃:
—Pa Corix,
ega cuma cujangexgu i naxü̃ne ja Ngechuchu,
rü ¡chamaã nüxü̃ ixu na ngexta na cunaxüxü̃ na chama chajajaxuxü̃ca̱x!
—ngĩgürügü.
Rü jexguma ga Ngechuchu rü nhanagürü ngĩxü̃:
—Pa Maríax —nhanagürü.
Rü ngĩma rü naxca̱x idaueguãchi,
rü togawa ngĩgürügü nüxü̃:
—Pa Rabonix —ngĩgürügü.
Rü ngẽma rü “Pa Ngúexẽẽruü̃x”,
nhaxü̃chiga nixĩ.
Rü Ngechuchu rü nhanagürü ngĩxü̃:
—¡Tãṹ i choxü̃ cuingõgüxü̃,
erü taũta Chaunatüxü̃tawa chaxũ!
¡Notürü ngẽ́ma chaueneẽgütanüwa naxũ rü namaã nüxü̃ jarüxu na chama rü tá Chaunatü ja chorü Tupana ja Penatü ja perü Tupanaxü̃tawa chaxũxü̃!
—nhanagürü.
Rü jexguma ga María ga Magadácü̱̃ã̱x rü tomaã nüxü̃ ijarüxu ga marü nüxü̃ na nadauxü̃ ga Cori ga Ngechuchu.
Rü nhu̱xmachi tomaã nüxü̃ ijaxu ga jema ore ga Ngechuchu ngĩmaã nüxü̃ ixuxü̃.